صحابہ کرام رضوان اللہ علیہم اور عام مسلمانوں میں سے کوئی اس سانحہ عظمیٰ کے سننے کے لیے تیار نہ تھا اور کسی کو یہ وہم وگمان بھی نہ تھا کہ باغی اس حد تک جرأت کریں گے کہ امام وقت کے قتل کے مرتکب ہوں گے اور حرم رسول اللہ صلی اللہ علیہ وسلم کی توہین کریں گے ، اس لیے جس نے اس کو سنا انگشت بدنداں رہ گیا ، جو لوگ حضرت عثمان ؓ کی طرز حکومت کے کسی قدر شاکی تھے انھوں نے بھی اس بیکسی اور مظلومی کی موت پر آنسو بہائے ، تمام لوگوں میں سناٹا چھاگیا ، خود باغی بھی جن کی پیاس اس خون سے بجھ چکی تھی ، اب مآل کارکو سوچ کر اپنی حرکت پر نادم تھے؛لیکن دشمنوں نے اسلام کے لیے سازش کا جو جال بچھایا تھا اس میں وہ کامیاب ہو چکے تھے ، متحد اسلام سنی ، شیعہ ، خارجی اور عثمانی مختلف حصوں میں بٹ گیا اور ایسا تفرقہ پڑا جو قیامت تک کے لیے قائم رہ گیا ۔
Entity: امام — Type: /person/religious_leader, /person